Posthyller over det ganske land flommer i disse dager over av pakker og forsendelser etter nordmenns ivrige storhandel de siste ukene.

Tilbudsfestene «Black Friday», «Black Week» og «Cyber Monday» har inntatt terminalene. I 2017 ble det handlet med kort for over 3,6 milliarder kroner bare i løpet av «Black Friday».

– Det er rekordmange pakker for november måned, og nå blir det veldig interessant å se hvordan det utvikler seg i desember, forteller produksjonsleder Petter Myrdal ved Postterminalen i Bergen.

TRAVELT: Produksjonsleder på postterminalen i Bergen, Petter Myrdal, mener den store pågangen skyldes tilbudsfestene. Foto: Vilde Midtbø Ulsten / NRK

OVERSIKT: Se hvor mange pakker som ligger lagret i ditt fylke i oversikten i bunn.

– Langt tidligere enn før

På Postterminalen i Bergen er de i full gang med å sende ut pakker til utleveringsstedene. Produksjonsleder Myrdal forteller at det i disse dager går 30.000 pakker gjennom slusene hvert døgn. Vanligvis er tallet 16.000.

– Vi har fått langt flere pakker mye tidligere enn hva vi har fått andre år.

Frem mot jul blir det heller ikke roligere, og postterminalen har derfor hentet inn ekstra folk til å jobbe i helgene.

– Det er travelt på jobb. I snitt sorterer vi mellom 2000 og 3000 pakker i timen.

Myrdal oppfordrer folk til å hente pakkene på postkontoret så fort de kan.

– Det blir fort en liten flaskehals.

FIRE GANGER SÅ MANGE PAKKER: Butikkeier og sjef på Bunnpris på Hjellestad, Rasmus Amlie, forteller at de har fire ganger så mange pakker i år enn tidligere. Foto: Vilde Midtbø Ulsten / NRK

– Drukner i pakker

I postavdelingen på Bunnpris på Hjellestad registrerer butikkeier Rasmus Amlie pakker. Han registrere også at det lille posthjørnet er overfylt.

– Vi drukner nesten i pakker. Vi har omtrent fire ganger så mange pakker i år enn tidligere.

Innregistreringen av pakkene fra Posten tar Amlie og hans ansatte mellom to og tre timer hver formiddag. Så ankommer Postnord-pakkene den lille lokalbutikken på ettermiddagen.

Førjulstiden har i mange år vært den travleste tiden. Men nordmenn kjøper stadig flere varer i tilbudsukene før advent.

– Vi får inn mellom 200 og 300 pakker hver dag. På stille dager er vi vel kanskje nede i 100 pakker om dagen.

Må låne lagerplassen til matvarene

Amlie sier det er en utfordring med så mange pakker i en så liten butikk.

– Pakkene går litt på bekostning av andre varer nå før jul. Vi må låne noe av lagerplassen som vi vanligvis bruker til andre ting.

OVERFYLT: På Bunnpris må de låne noe av lagerplassen til andre varer for å få plass til alle pakkene. Foto: Vilde Midtbø Ulsten / NRK

I år har butikken flere pakker enn tidligere år, og det tror Amlie skyldes at folk handler mer på nett enn noe gang før.

– Så gjenstår det å se om denne trenden fortsetter når staten fjerner 350-kronersgrensen.